**Notă informativă**

**la proiectul hotărîrii Guvernului „Cu privire la organizarea şi funcţionarea Agenţiei Proprietății Publice”**

**Condițiile ce au impus elaborarea proiectului și finalitățile urmărite**

Unul dintre obiectivele prioritare asumate de către Guvern, reliefate în Programul de activitate al acestuia pe anii 2016-2018, rezidă în implementarea reformei administrației publice.

Pentru realizarea acestui obiectiv, prin Hotărîrea Guvernului nr. 911 din 25 iulie 2016 a fost aprobată Strategia privind reforma administrației publice pentru anii 2016-2020, iar prin Hotărîrea Guvernului nr. 1351 din 15 decembrie 2016, a fost aprobat Planul de acțiuni pe anii 2016-2018 pentru implementarea acestei Strategii.

Drept deziderat stabilit în Strategia citată, menţionăm revizuirea şi ajustarea cadrului normativ prin prisma implementării principiilor europene de administrare, consolidare a responsabilității autorităților administrației publice prin îmbunătățirea gestionării acestora și asigurarea prestării serviciilor publice de calitate.

Întru realizarea acestor deziderate, precum şi raționalizarea structurii administrației publice centrale, bazată pe prioritățile de dezvoltare social-economică și angajamentele asumate în demersul de integrare europeană, a fost inițiată elaborarea prezentului proiect de act normativ.

Proiectul a fost elaborat de către Centrul de Implementare a Reformelor, în coordonare cu Cancelaria de Stat.

**Principalele prevederi ale proiectului și evidențierea elementelor noi**

Proiectul dispune aprobarea Regulamentului privind organizarea şi funcţionarea Agenţiei Proprietății Publice (în continuare Agenţia), atribuindu-i acesteia statutul de autoritate administrativă centrală din subordinea Guvernului, care realizează politica statului în domeniile de activitate ce îi sunt încredinţate.

Or, urmînd prevederile art.7 alin.(2) al Legii nr. 121/2007 privind administrarea și deetatizarea proprietății publice (amendate recent prin intermediul Legii nr.153/2017 pentru modificarea şi completarea unor acte legislative), Agenţia deține statut de autoritate administrativă centrală subordonată Guvernului.

 Prin urmare, prezentul proiect de act normativ a fost elaborat cu considerarea cerinţelor şi criteriilor proprii unei astfel de entități, stabilite de art.17 al Legii nr.98/2012 privind administrația publică centrală de specialitate.

În cadrul Regulamentului privind organizarea şi funcţionarea Agenţiei sunt reliefate misiunea, domeniile de activitate, funcţiile şi drepturile Agenţiei.

În context evocăm că, domeniile de activitate ale Agenţiei au fost determinate în virtutea stipulărilor Legii nr.121 din 4 mai 2007 privind administrarea şi deetatizarea proprietăţii publice şi Legii nr.179-XVI din 10 iulie 2008 cu privire la parteneriatul public-privat

Pe cale de consecință, funcţiile Agenţiei, inserate în proiect, au fost stabilite reieşind din fiecare dintre domeniile de activitate ale acesteia, cu utilizarea normelor de referinţă la prevederile Legii nr.121/2007 şi Legii nr.179/ 2008, ceea ce va asigura evitarea reproducerii şi respectarea cerinţelor tehnicii legislative.

La capitolul organizarea activităţii Agenţiei, sunt reflectate drepturile şi obligațiile directorului general, precum şi cele proprii directorilor generali adjuncţi.

La acest capitol, evocăm că în temeiul normelor Legii nr. 199 din 16.07.2010 cu privire la statutul persoanelor cu funcţii de demnitate publică, directorul general al autorităţii administrative centrale deține funcţie de demnitate publică.

Prin urmare, în cadrul proiectului Regulamentului, dar şi în cuprinsul structurii Agenţiei este reflectată subdiviziunea structurală - cabinetul directorului, în corespundere cu prevederile Legii nr. 80  din  07.05.2010 cu privire la statutul personalului din cabinetul persoanelor cu funcţii de demnitate publică.

Menţionăm că, potrivit proiectului, se aprobă structura și efectivul-limită al Agenţiei, inclusiv organigrama acesteia.

**Descrierea gradului de compatibilitate a prevederilor proiectului cu legislația Uniunii Europene**

Prezentul proiect de act normativ nu contravine legislației Uniunii Europene.

**Fundamentarea economico-financiară**

În context, menţionăm că, efectul economico-financiar al prezentului proiect de hotărîre a Guvernului este analizat prin prisma identificării unui impact semnificativ. Astfel, din analiza economico-financiară realizată se constată că, proiectul presupune implicații financiare asupra bugetului de stat, legate de cheltuielile privind eventualele garanții sociale asigurate de legislația în vigoare, ca rezultat al modificării statutului noii entități, inclusiv cheltuieli legate de modificarea gradelor de salarizare a angajaţilor acesteia.

Or, în virtutea statutului deţinut, salarizarea angajaţilor Agenţiei va cădea sub incidenţa prevederilor Anexei nr.2 a Legii nr.48 din  22.03.2012 privind sistemul de salarizare a funcţionarilor publici.

Prin urmare, se estimează cheltuieli bugetare de circa 1,1 mil. lei în calcul pe an și, respectiv, de circa 160,0 mii lei în anul 2017, însă, se remarcă că, acest efort financiar în anul 2017 va fi acoperit din contul alocațiilor aprobate în bugetul de stat pentru implementarea Strategiei de reformă a administrației publice.

**Modul de încorporare în sistemul actelor normative în vigoare**

În virtutea prevederilor prezentului proiect, ministerele, alte autorităţi administrative centrale din subordinea Guvernului, precum şi autorităţile administrative din subordinea acestora, în termen de 6 luni de la data intrării în vigoare a acestuia, vor transmite întreprinderile de stat în care respectivele exercită funcţia de fondator, Agenţiei Proprietăţii Publice, în conformitate cu prevederile Regulamentului cu privire la modul de transmitere a bunurilor proprietate publică, aprobat prin Hotărîrea Guvernului nr.901 din 31 decembrie 2015.

Agenţia Proprietății Publice în termen de 3 luni de la data intrării în vigoare a prezentei hotărîri va rezilia contractele de cesiune (transmitere) a exercitării drepturilor de acționar şi de administrare a proprietății publice în societățile comerciale, încheiate cu ministerele şi alte autorităţi administrative centrale.

**Iurie CIOCAN,**

**Director**

**Centrul de implementare a Reformelor**